J. Brocka, poslanec: (2007-04-13):
Včera boli výbory, dámy a páni, včera k tomuto materiálu rokovali všetky výbory, takmer všetky výbory, dva, myslím, dnes ráno, a ja som bol v troch výboroch, kde som tento návrh za skupinu poslancov predkladal, a keď sa jeden pán poslanec opýtal predsedu výboru, že prečo na rokovaní nie je pán minister Jahnátek alebo že či pozval predseda pána ministra Jahnátka, tak odpoveď pána predsedu toho výboru bola, že rokujú všetky výbory a je to fyzicky nemožné pre pána ministra, keďže každú hodinu v inom výbore, niektoré výbory dokonca boli aj v tom istom čase, tak sa chcem opýtať pána ministra: Pán minister Jahnátek, v ktorom z výborov ste včera alebo dnes boli, keď sme rokovali o tomto návrhu? Ja mám informáciu, že ste neboli ani v gestorskom výbore. Ale zaujímalo by ma, či ste vôbec v niektorom výbore boli. Pretože páni poslanci vám chceli položiť konkrétne otázky. Otázky, aby ste vysvetlili tie slová, ktoré ste použili, ktoré boli zverejnené o tom, ako ste to mysleli, ako ste to skutočne povedali alebo ako by to podľa vás malo byť s tým generovaním čiernych peňazí a podobne. Dámy a páni, KDH spolu s ostatnými opozičnými stranami predkladá návrh na odvolanie ministra Jahnátka z nasledovných dôvodov: Pán minister sa v médiách vyjadril pre týždenník Trend, že pre súkromné firmy v istých oblastiach je bežné generovanie čiernych peňazí na netradičnú formu obchodovania. A vyslovil zároveň ľútosť, že to nemôžu robiť štátne firmy. Na položenú otázku, prečo to nemôžu robiť štátne firmy, si aj sám odpovedal, že vie to robiť aj štátna spoločnosť a pokiaľ je to „transparentné“, je všetko v poriadku. Takéto škandalózne vyjadrenie mohlo mať rôzne motívy. Prvým je napríklad vedomosť o takých nezákonných praktikách konkrétnych firiem, ktorým by legalizácia úplatkov, nie provízií, úplatkov mohla pomôcť do budúcnosti. Pokiaľ je takýto predpoklad pravdivý, tak ministrovou zákonnou povinnosťou by bolo oznámiť takéto korupčné konanie kompetentným orgánom. Ak tak minister neučinil, porušil zákon. Ak sa teda vyjadrenia ministra o korupčných praktikách zakladajú na pravde, musí odstúpiť zo svojho postu preto, že porušil zákon. Minister Jahnátek neodstúpil, preto bolo povinnosťou predsedu vlády ho odvolať. Predseda vlády nesie totiž politickú zodpovednosť za svojich ministrov. Mimochodom, bol to práve predseda vlády, ktorý sľuboval verejnosti, že bude do niekoľkých minút konať a okamžite odvolávať. Kresťanskodemokratické hnutie je presvedčené, že predseda vlády v tomto prípade mal konať bez ohľadu na to, či to verejnosti sľúbil, alebo nie. Mal konať pre porušenie zákona jedného zo svojich ministrov. Musím konštatovať, že predseda vlády Robert Fico nielenže nedodržal verejne daný sľub, ale zlyhal ako predseda vlády. Je tu však aj druhá možnosť, ak som hovoril o možných motívoch ministra k jeho škandalóznym vyjadreniam. Možnosť, že tvrdenie ministra Jahnátka nebolo pravdivé. Predpokladajme, že pán minister si to vymyslel, teda zákon by neporušil, keďže o korupčnom konaní firiem napríklad klamal. A toto svoje klamstvo použil ako argument na podporu inej úvahy o legalizácii úplatkov. Jeho argumentácia by bola teda nasledovná: dávanie úplatkov súkromnými firmami preto, aby získali zákazky, je častý jav. Preto by sme mali takéto konanie legalizovať. Pán minister, keby som takýmto spôsobom mal uvažovať v iných oblastiach, krádeží, vrážd, možno iných trestných činov, je tiež smutne často. Ale vo sne by mi nenapadlo, aby sme trestné činy, pretože sa stávajú, legalizovali. Pre Kresťanskodemokratické hnutie, ja predpokladám, že aj vy určite ste to nemysleli takto, dôvod iný môže byť a ten sa mi zdá najpravdepodobnejší, že dávanie úplatkov považujete za normálne, morálne odôvodniteľné, či dokonca správne. Preto treba vytvoriť zákonný rámec, v ktorom by už takéto konanie bolo prípustné. KDH takýto pohľad zásadne odmieta. Legalizácia korupcie je pre nás neprípustná. Sme presvedčení, že zákazky by mali získavať firmy, ktoré ponúkajú najlepšiu kombináciu kvality a ceny. A nie tie, ktoré dávajú najvyšší úplatok. Dámy a páni, minister hovoril o korupcii alebo pravdu, alebo klamal. Neviem ale, ktorá z týchto možností je pre Slovensko horšia. Ak hovoril pravdu, porušil zákon a kryje korupciu, ak si to vymyslel preto, lebo dávanie úplatkov považuje za správne a chce ho legalizovať, obe tieto možnosti sú pre nás neprijateľné. Dámy a páni, o politikoch, o nás, o verejných funkcionároch nemusí vždy rozhodovať generálny prokurátor, to znamená, že verejný funkcionár končí vtedy, keď spáchal trestný čin. O tom, kedy verejný funkcionár končí, o tom môže rozhodnúť aj verejná mienka, napríklad svojimi kritériami o morálke a etike. Dokonca o tom, už som to spomínal, môže rozhodnúť nielen teda skupina poslancov, ale jeden človek – predseda vlády. Predseda vlády v tomto prípade, ale už som hovoril, zlyhal a takémuto nemorálnemu, neetickému konaniu sa nečinne prizeral. Vlastne, nie je to úplne tak, lebo keď verejnosť sleduje, ako reagovala vláda tento týždeň k tejto kauze, tak je to aj smutné, aj zábavné, je to cirkus. Už to takisto niekto z mojich predrečníkov povedal. Predstavte si, minister Jahnátek obviňuje médiá po vypuknutí škandálu, že jeho slová prekrútili a že to bolo úplne inak. A vláda zasa ho vo svojom stanovisku zo stredy oceňuje, že to, čo povedal v Trende, bolo odvážne. A ja sa teraz pýtam, pán minister, neskrývate vy tu nahrávku preto, lebo sa bojíte, že náhodou vláda zmení stanovisko alebo svoj názor na vašu odvahu? (Smiech v sále.) Ale, ale to bol žart, pán minister. Žarty bokom. Toto je veľmi vážna vec. Dôvody na vyslovenie nedôvery z nášho pohľadu, z pohľadu Kresťanskodemokratického hnutia splnil minister Jahnátek už skôr. Ešte pred touto kauzou na jeseň minulého roka. Jeho personálne návrhy do orgánov spoločností s majetkovou účasťou štátu, to bol pre nás dostatočný dôvod na vyslovenie nedôvery a na jeho odstúpenie. Návrat ľudí spojených s divokou mečiarovskou privatizáciou, to je výsmech všetkých slušných ľudí. Pán minister, z tohto sa nemôžete vyzuť. Vy ste sa spreneverili sľubu ministra, že budete svoje povinnosti plniť v záujme občanov. A toto správanie je v príkrom rozpore aj s dobrými mravmi, s etickým kódexom vysokého štátneho úradníka, ktorý vláda schvaľovala, je v rozpore aj s konvenciou OECD o protikorupčnom boji, boji proti korupcii, ktorým je Slovenská republika viazaná. Preto dovoľte na záver parafrázovať palcové titulky z dennej tlače o stanovisku vlády k návrhu na vyslovenie nedôvery Ľubomírovi Jahnátkovi: „Jahnátek je morálne a politicky zrelý.“ A ja dodávam, dámy a páni, na odvolanie. Ďakujem za vašu pozornosť. (Potlesk.)